|  |  |
| --- | --- |
|  | |
| **REPUBLIKA HRVATSKA** | |
| **ISTARSKA ŽUPANIJA** | |
| **GRAD POREČ-PARENZO**  **CITTA DI POREČ-PARENZO** | |
| **Gradonačelnik** | |
| KLASA: |  |
| URBROJ: |  |
| Poreč-Parenzo, |  |

Na temelju članka 11. Zakona o poticanju razvoja malog gospodarstva („Narodne novine“, broj 29/02, 63/07, 53/12, 56/13 i 121/16), članka 53. Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18 i 2/21) i odredbi Proračuna Grada Poreča – Parenzo za 2024. godinu i projekcije za 2025. i 2026. godinu („Službeni glasnik Grada Poreča-Parenzo“ broj 19/23), te na prijedlog Upravnog odjela za gospodarstvo i EU fondove KLASA: \_\_\_\_\_\_\_\_\_\_\_\_\_,URBROJ: ­­­­­­­\_\_\_\_\_\_\_\_\_\_\_od 2024. godine, Gradonačelnik Grada Poreča-Parenzo je 2024. godine donio

**PROGRAM POTICANJA RAZVOJA PODUZETNIŠTVA**

**ZA 2024. GODINU**

**I. OPĆI UVJETI**

**Članak 1.**

Programom poticanja razvoja poduzetništva za 2024. godinu (u daljnjem tekstu: Program) utvrđuju se opći uvjeti, kriteriji i postupak dodjele bespovratnih potpora Grada Poreča-Parenzo za poticanje razvoja poduzetništva te obveze korisnika potpore.

**Članak 2.**

Grad Poreč-Parenzo će u cilju poticanja razvoja poduzetništva davati potpore kroz sljedeće mjere:

1. potpore poduzetnicima početnicima koji prvi put otvaraju obrt ili trgovačko društvo,
2. potpore za financiranje pripreme i kandidiranje EU projekata,
3. potpore za subvencioniranje postavljanja fotonaponskih elektrana,
4. potpore za izradu web stranice i web shopa,
5. potpore za subvencioniranje tradicijskih i umjetničkih obrta,
6. potpore za subvencioniranje nabave dugotrajne materijalne imovine,
7. potpore za uvođenje inovacija u proizvodnju,
8. potpore za subvencioniranje boravka djeteta u dječjem vrtiću ženama poduzetnicama početnicama.

**Članak 3.**

Korisnici potpora iz članka 2. ovog Programa mogu biti obrti i trgovačka društva (mala i srednja) koji posluju i imaju registrirano sjedište na području grada Poreča-Parenzo izuzev trgovačkih društava kojima je Grad Poreč-Parenzo osnivač ili ima vlasnički udjel u temeljnom kapitalu.

Potpore se ne odnose na pravne i fizičke osobe (trgovačka društva, obrte i obiteljska poljoprivredna gospodarstva) čija je osnovna djelatnost trgovina, ugostiteljstvo i poljoprivreda**.**

Kroz potpore, kojima je glavni cilj poticati razvoj poduzetništva, ne sufinanciraju se prijevozna sredstva i mobilni telefoni.

Korisnici Programa ne mogu biti subjekti navedeni u stavku 1. ovog članka za koje Upravni odjel za gospodarstvo i EU fondove u postupku obrade podnesenog zahtjeva utvrdi da prema Gradu Poreču-Parenzo ima dospjelih, a nepodmirenih obveza.

Korisnik potpore mora imati najmanje jednog zaposlenog na neodređeno puno radno vrijeme, uključujući vlasnika/cu.

Korisnik potpore koji je u sustavu PDV-a ne ostvaruje pravo na PDV kao prihvatljiv trošak za potpore iz ovog Programa, sukladno tome podnositelj zahtjeva dužan je dostaviti potvrdu nadležne Porezne uprave ili Izjavu da nije u sustavu PDV-a.

Svi troškovi moraju biti plaćeni transakcijski (putem računa poslovnog subjekta) i vidljivi na izvodima s poslovnog računa.

**Članak 4.**

Sredstva za potpore iz članka 2. ovog Programa vlastita su sredstva Grada Poreča-Parenzo osigurana u Proračunu Grada Poreča-Parenzo za 2024. godinu i to u sljedećim planiranim iznosima:

|  |  |  |
| --- | --- | --- |
| **R.B.** | **NAZIV MJERE** | **PLANIRANI IZNOS** |
| **1.** | Potpore poduzetnicima početnicima koji prvi put otvaraju obrt ili trgovačko društvo | 8.000,00 |
| **2.** | Potpore za financiranje pripreme i kandidiranje EU projekata | 3.000,00 |
| **3.** | Potpore za subvencioniranje postavljanja fotonaponskih elektrana | 10.000,00 |
| **4.** | Potpore za izradu web stranice i web shopa | 5.000,00 |
| **5.** | Potpore za subvencioniranje tradicijskih i umjetničkih obrta | 5.000,00 |
| **6.** | Potpore za subvencioniranje nabave dugotrajne materijalne imovine | 12.000,00 |
| **7.** | Potpore za uvođenje inovacija u proizvodnju | 3.000,00 |
| **8.** | Potpore za subvencioniranje boravka djeteta u dječjem vrtiću ženama poduzetnicama početnicama | 4.000,00 |
| **UKUPNO** | | **50.000,00 EUR** |

Planirani iznosi su indikativnog karaktera te Povjerenstvo može preraspodijeliti planirana sredstva po kategorijama u skladu s pristiglim zahtjevima za dodjelu potpora, a sve u skladu s ukupnim planiranim proračunskim sredstvima u tekućoj godini.

**Članak 5.**

Na temelju ovog Programa pojedinom korisniku može se u jednoj kalendarskoj godini odobriti više vrsta potpora do najvišeg ukupnog iznosa od 2.000,00 EUR. Jedna mjera ne isključuje drugu.

**Članak 6.**

**II. OPIS MJERA I KRITERIJI DODJELE POTPORE**

**1. POTPORE PODUZETNICIMA POČETNICIMA KOJI PRVI PUT OTVARAJU OBRT ILI TRGOVAČKO DRUŠTVO**

**KORISNICI:**

Grad Poreč-Parenzo dodjeljuje nepovratne potpore poduzetnicima - početnicima koji prvi put otvaraju obrt ili trgovačko društvo, ili imaju prvi puta otvoren obrt ili trgovačko društvo, a koji posluju i imaju registrirano sjedište na području Grada Poreča-Parenzo (registrirani su nakon 1. srpnja 2023.).

Iznimno od članka 3. ovog Programa, ova potpora dodjeljuje se i djelatnostima slobodnih zanimanja.

Pravo na potporu imaju i trgovačka društva te obrti koji su upisani u registar Trgovačkog suda i Obrtni registar prethodnih godina (registrirani su nakon 1. siječnja 2022. godine), a sada prvi put zapošljavaju osobu, uključujući vlasnika/cu.

**NAMJENA:**

Potpore se dodjeljuju za sljedeće namjene:

* izradu poslovnih planova/investicijskih programa u maksimalnom iznosu do 500,00

EUR

* nabavu informatičke opreme,
* bankarske usluge za obradu kredita,
* ishođenje dokumentacije potrebne za otvaranje obrta ili trgovačkog društva te podnošenja zahtjeva za kredit (troškovi javnog bilježnika, procjena nekretnina, obrasci boniteta, sudski vještaci, poslovni plan, projektno tehnološka dokumentacija, minimalni tehnološki uvjeti za poslovni prostor, studija utjecaja na okoliš, razne dozvole, i slično),
* uređenje poslovnog prostora (građevinski, instalacijski i radovi unutrašnjeg uređenja i

opremanja),

* nabavku opreme i alata za osnovnu djelatnost obrta ili trgovačkog društva,
* nabavku radne odjeće i obuće,
* izradu web stranice,
* izradu vizualnog identiteta i tiskanje promotivnih materijala,
* marketinške usluge,
* dopunsku poduzetničku izobrazbu vezanu uz osnovnu djelatnost i/ili informatičko obrazovanje.

Kroz ovu mjeru ne financira se uplata temeljnog kapitala trgovačkog društva kao ni novoosnovani subjekt osnovan od strane drugih profitnih ili neprofitnih organizacija.

**IZNOS:**

Najviši iznos potpore za navedene namjene iznosi do 50 % prihvatljivih troškova, a najviši iznos potpore za ovu mjeru može iznositi 1.000,00 EUR po korisniku.

U slučaju da zahtjev za potporu podnosi osoba mlađa od 29,99 godina, iznos odobrene potpore uvećava se za 30 %, pa u tom slučaju najviši iznos potpore može iznositi 1.300,00 EUR po korisniku.

U slučaju da zahtjev za potporu podnosi osoba starija od 54 godine, iznos odobrene potpore uvećava se za 30 %, pa u tom slučaju najviši iznos potpore može iznositi 1.300,00 EUR po korisniku.

Pojedinom korisniku potpora se može dodijeliti samo jednom.

**2. POTPORE ZA FINANCIRANJE PRIPREME I PROVEDBE EU PROJEKATA**

**KORISNICI:**

Korisnici su navedeni u članku 3. ovog Programa, uz uvjet da će se projekt za koji se traži potpora realizirati na području Grada, da podnositelj ne koristi druge izvore sufinanciranja za predmetnu potporu, da podnositelj koristi usluge od pravnih i fizičkih osoba ovlaštenih za pružanje konzultantskih usluga, da je projekt kandidiran tijekom 2023. i 2024. godine i da je račun za izvršene usluge izdan i plaćen u 2023. ili 2024.godini.

**NAMJENA:**

Potpora se dodjeljuje za troškove izrade projektnog prijedloga za prijavu na natječaj/javni poziv za korištenje bespovratnih sredstava iz fondova Europske unije i nacionalnih programa i/ili konzultantske usluge za provedbu projekta financiranih bespovratnim sredstvima iz fondova Europske unije.

Trošak izrade projektnog prijedloga podrazumijeva popunjavanje svih potrebnih obrazaca za

prijavu projektnog prijedloga te izradu potrebnih studija i analiza, sukladno traženoj obveznoj

dokumentaciji.

Prijava i korištenje financijskih instrumenata nisu prihvatljivi troškovi po ovom Programu.

**IZNOS:**

Sufinancirat će se 50 % troška pripreme i kandidiranja projektnih prijedloga, a maksimalno do iznosa od 800,00 EUR po korisniku.

U slučaju da zahtjev za potporu podnosi osoba mlađa od 29,99 godina, iznos odobrene potpore uvećava se za 30 %, pa u tom slučaju najviši iznos potpore može iznositi 1040,00 EUR po korisniku.

U slučaju da zahtjev za potporu podnosi osoba starija od 54 godine, iznos odobrene potpore uvećava se za 30 %, pa u tom slučaju najviši iznos potpore može iznositi 1.040,00 EUR po korisniku.

Sredstva se dodjeljuju isključivo za podmirene račune za koje je potrebno dostaviti potvrdu plaćanja, za troškove s datumom fakture nakon 1. siječnja 2023.godine.

Pojedinom korisniku potpora se može dodijeliti samo jednom.

**3. POTPORE ZA SUBVENCIONIRANJE POSTAVLJANJA FOTONAPONSKIH ELEKTRANA**

**KORISNICI:**

U cilju širenja primjene sustava za korištenje sustava za korištenje obnovljivih izvora energiju

u gospodarstvu, iznimno od članka 3. ovog Programa, ova potpora dodjeljuje se svim

djelatnostima.

**NAMJENA:**

Potpora se dodjeljuje za izradu glavnog elektrotehničkog projekta i/ili izvođenje radova na postavljanju fotonaponske elektrane (do stavljanja u pogon) na objektima koji su isključivo i u cijelosti poslovne namjene.

Izrađeni projekt mora biti ovjeren od ovlaštenog inženjera te mora glasiti na podnositelja zahtjeva za dodjelu potpore po ovom Programu.

Poslovni objekt na kojem se izvodi ulaganje postavljanja fotonaponske elektrane mora biti isključivo na području grada Poreča-Parenzo, u vlasništvu podnositelja zahtjeva i izgrađen na temelju građevinske dozvole ili drugog odgovarajućeg akta sukladno Zakonu o gradnji (NN 153/13, 20/17, 39/19, 125/19).

Potpora se **ne može** ostvariti za ulaganje na obiteljskim kućama niti zgradama koje imaju upravitelja sukladno Zakonu o vlasništvu i drugim stvarnim pravima (NN 91/96, 68/98, 137/99, 22/2000, 73/00, 114/01, 79/06, 141/06, 146/08, 38/09, 153/09, 90/10, 143/12, 152/14)

**IZNOS:**

Sufinancirat će se 50 % troška izrade projektne dokumentacije i/ili radova, a maksimalno do iznosa od 2.000,00 EUR po korisniku.

Sredstva se dodjeljuju isključivo za podmirene račune za koje je potrebno dostaviti potvrdu plaćanja, za troškove s datumom fakture nakon 1. srpnja 2023.godine.

Pojedinom korisniku potpora se može dodijeliti samo jednom.

**4.** **POTPORE ZA IZRADU WEB STRANICE I WEB SHOPA**

**KORISNICI:**

Korisnici su navedeni u članku 3. ovog Programa

**NAMJENA:**

Pravo na subvenciju može se ostvariti za

* izradu web stranice poslovnog subjekta i / ili prateće mobilne aplikacije,
* izradu web shopa.

U sklopu ove mjere nije moguće dobiti potporu za računalnu opremu koja uključuje stolno računalo, prijenosno računalo te tablet s pripadajućim komponentama.

Troškovi izrade web stranice pravdaju se jednim računom.

**IZNOS:**

Potpora se dodjeljuje u iznosu od 800,00 EUR po korisniku, odnosno maksimalno 50 % vrijednosti investicije.

U slučaju da zahtjev za potporu podnosi osoba mlađa od 29,99 godina, iznos odobrene potpore uvećava se za 30 %, pa u tom slučaju najviši iznos potpore može iznositi 1040,00 EUR po korisniku.

U slučaju da zahtjev za potporu podnosi osoba starija od 54 godine, iznos odobrene potpore uvećava se za 30 %, pa u tom slučaju najviši iznos potpore može iznositi 1.040,00 EUR po korisniku.

Sredstva se dodjeljuju isključivo za podmirene račune za koje je potrebno dostaviti potvrdu plaćanja, za troškove s datumom fakture nakon 1. srpnja 2023.godine.

Ako se koristi ova mjera nije moguće koristiti sredstva za izradu web stranice iz Mjere 1.

Pojedinom korisniku potpora se može dodijeliti samo jednom.

**5. POTPORE ZA TRADICIJSKE I UMJETNIČKE OBRTE**

**KORISNICI:**

Obrtnici koji u skladu s Pravilnikom o tradicijskim i umjetničkim obrtima (NN 112/2007) imaju Uvjerenje Hrvatske obrtničke komore o stjecanju statusa tradicijskog, odnosno umjetničkog obrta. Uvjerenje se dodjeljuje za proizvod, skupinu proizvoda, jednu ili više usluga te za jednu ili više djelatnosti.

Iznimno od članka 3. ovog Programa, ova potpora dodjeljuje se svim djelatnostima.

**NAMJENA:**

Potpore se dodjeljuju za troškove nabave alata i opreme te uređenja poslovnog prostora za obavljanje poslovne djelatnosti, u kontekstu razvoja tradicijske i umjetničke djelatnosti.

U sklopu ove mjere nije moguće dobiti potporu za informatičku opremu.

**IZNOS:**

Potpora se dodjeljuje u iznosu od 800,00 EUR po korisniku, odnosno maksimalno 50 % vrijednosti investicije.

U slučaju da zahtjev za potporu podnosi osoba mlađa od 29,99 godina, iznos odobrene potpore uvećava se za 30 %, pa u tom slučaju najviši iznos potpore može iznositi 1.040,00 EUR po korisniku.

U slučaju da zahtjev za potporu podnosi osoba starija od 54 godine, iznos odobrene potpore uvećava se za 30 %, pa u tom slučaju najviši iznos potpore može iznositi 1.040,00 EUR po korisniku.

Pojedinom korisniku potpora se može dodijeliti samo jednom.

**6. POTPORE ZA SUBVENCIONIRANJE NABAVE DUGOTRAJNE MATERIJALNE IMOVINE**

**KORISNICI:**

Korisnici navedeni u članku 3. ovog Programa.

**NAMJENA:**

Subvencija se dodjeljuje za troškove nabave jednog komada nove opreme s pripadajućim dodacima i priključcima koja služi za obavljanje osnovne djelatnosti za koju su poslovni subjekti registrirani sukladno Obavijesti o razvrstavanju poslovnog subjekta prema nacionalnoj klasifikaciji djelatnosti (NKD 2007.).

Potpora se ne može koristiti za kupovinu rabljene opreme.

Odobravaju se troškovi nastali nakon 1. srpnja 2023. godine.

**IZNOS:**

Potpora može iznositi maksimalno do 50 % vrijednosti prihvatljivih troškova.

Potpora za kupljenu informatičku opremu može iznositi najviše 20 % vrijednosti prihvatljivih troškova.

Najviši iznos pojedinačne potpore koji može biti dodijeljen iznosi 800,00 EUR.

U slučaju da zahtjev za potporu podnosi osoba mlađa od 29,99 godina, iznos odobrene potpore uvećava se za 30 %, pa u tom slučaju najviši iznos potpore može iznositi 1040,00 EUR po korisniku.

U slučaju da zahtjev za potporu podnosi osoba starija od 54 godine, iznos odobrene potpore uvećava se za 30 %, pa u tom slučaju najviši iznos potpore može iznositi 1.040,00 EUR po korisniku.

Pojedinom korisniku potpora se može dodijeliti samo jednom.

Pravo na potporu u 2024. i 2025. godini ne ostvaruju podnositelji zahtjeva koji su potporu Grada Poreča-Parenzo na temelju Javnog poziva poduzetnicima za razvoj poduzetništva ostvarili uzastopno u 2022. i 2023. godini.

**7. POTPORE ZA UVOĐENJE INOVACIJA U PROIZVODNJU**

**KORISNICI:**

Grad Poreč-Parenzo dodjeljuje nepovratne potpore za sufinanciranje ulaganja u standarde kvalitete korisnicima navedenim u članku 3. ovog Programa.

**NAMJENA:**

Potpora se može dodijeliti isključivo za:

troškove vezane uz nabavu strojeva, postrojenja i opreme, mjernih i kontrolnih uređaja i instrumenata te računalnih programa vezanih uz realizaciju projekta,

troškove vezane uz upravljanje i zaštitu intelektualnog vlasništva do maksimalno 20 % traženog iznosa potpore,

troškove vezane uz korištenje vanjskih usluga pri istraživanju tržišta, kreiranju brenda, dizajniranju proizvoda, izradi mrežne stranice, izradi promidžbenog materijala te drugi marketinški troškovi izravno vezani za projekt,

troškove vezane uz nastupe na domaćim i inozemnim sajmovima i predstavljanjima s ciljem pronalaženja kupaca i/ili investitora.

Za dodjelu ove potpore potrebna je:

* ili formalna zaštita industrijskog vlasništva (patent),
* ili međunarodna nagrada i priznanje za inovaciju,
* ili nagrade odnosno plasmani u završni dio na domaćim ili stranim start-up natjecanjima.

Iznimno, potpora se može dodijeliti za troškove izrade prototipa proizvoda koristeći nove tehnologije.

Pravo prvenstva imaju podnositelji koji posluju u području djelatnosti prerađivačke industrije.

**IZNOS:**

Iznos potpore za uvođenje inovacija u proizvodnju iznosi najviše 1.350,00 EUR, a prihvatljive projektne aktivnosti jesu ulaganja u završnu fazu razvoja proizvoda ili usluge, ulaganja u aktivnosti rane komercijalizacije inovacija, ulaganja u probnu proizvodnju te unaprjeđenje proizvodnje, kao i ulaganja za izlazak na nova tržišta i pregovore s potencijalnim stranim i domaćim partnerima (kupcima ili investitorima).

Pojedinom korisniku potpora se može dodijeliti samo jednom.

**8. POTPORE ZA SUBVENCIONIRANJE BORAVKA DJETETA U DJEČJEM VRTIĆU ŽENAMA PODUZETNICAMA POČETNICAMA**

**KORISNICI:**

Žene poduzetnice početnice koje su po prvi puta otvorile obrt ili trgovačko društvo (u 100 % vlasništvu) i zadovoljavaju uvjete iz članka 3. ovog Programa.

**NAMJENA:**

Subvencija se dodjeljuje za troškove boravka jednog djeteta u dječjim jaslicama ili vrtiću na području grada Poreča-Parenzo, ili u obrta koji obavlja djelatnost dadilje sukladno odredbama Zakona o dadiljama. Zahtjev mogu podnijeti poduzetnice koje su obrt ili trgovačko društvo otvorile u 2023. ili 2024. godini.

**IZNOS:**

Potpora može iznositi maksimalno 100,00 EUR mjesečno za jaslice i maksimalno 90,00 EUR mjesečno za vrtić, u maksimalnom trajanju 6 mjeseci.

**III. POSTUPAK DODJELE POTPORA**

**Članak 7.**

Nepovratne novčane potpore koje su predmet ovog Programa dodjeljuju se na temelju provedenog postupka i kriterija propisanih ovim Programom.

Dokumentacija potrebna za prijavu na ovaj Program navedena je u zahtjevu za dodjelu potpore sukladno mjerama navedenim u članku 4. ovog Programa, a zahtjevi se rješavaju prema redoslijedu prispijeća i do iskorištenja sredstava iz članka 4. ovog Programa, a najdulje do 15. studenog 2024. godine.

Nepotpuni zahtjevi se ne razmatraju.

Grad Poreč-Parenzo može zatražiti od podnositelja zahtjeva dodatnu dokumentaciju, kako bi se dokazalo ispunjavanje uvjeta za dodjelu potpora utvrđenih ovim Programom.

Zabranjeno je dvostruko financiranje aktivnosti i projekata iz drugih programa ili sustava financiranja iz javnih sredstava državnog proračuna i/ili proračuna Europske unije.

Sredstva potpore dodjeljuju se isključivo za troškove s datumom fakture nakon 1. srpnja 2023. godine, osim ako pojedinom mjerom nije određeno drugačije.

**Članak 8.**

Gradske nepovratne potpore dodjeljuju se na temelju javnog poziva koji raspisuje Gradonačelnik Grada Poreča-Parenzo.

Javni poziv sadrži:

1. naziv tijela koje objavljuje poziv,
2. predmet javnog poziva,
3. opće uvjete i kriterije za dodjelu potpore,
4. popis potrebne dokumentacije,
5. naziv i adresu tijela kojem se podnose zahtjevi,
6. vrijeme trajanja javnog poziva,
7. podatke o informacijama.

**Članak 9.**

Za provedbu ovog Programa zadužen je gradski Upravni odjel za gospodarstvo i EU projekte. Odluku o dodjeli nepovratne potpore u kojoj se navode podaci o korisniku, iznos i namjena potpore, donosi Povjerenstvo za dodjelu potpora za razvoj poduzetništva grada Poreča-Parenzo.

Troškovi za koje Povjerenstvo utvrdi da nisu direktno povezani s osnovnom djelatnošću i poslovanjem poduzetnika te sva druga oprema za koju Povjerenstvo bude smatralo da ne ispunjava svrhu i cilj ove mjere, neće biti odobreni za dodjelu potpore.

Po donošenju Odluke, Upravni odjel obavještava korisnika o iznosu odobrenog sufinanciranja i načinu ostvarenja novčanih sredstava. Korisnik sredstava dužan je potpisati ugovor nakon čega se odobrena novčana sredstva sukladno dostavljenim računima i potvrdama o podmirenju istih, kojima se dokazuje namjensko korištenje sredstava, isplaćuju na žiro račun korisnika potpore odnosno podnositelja zahtjeva.

Podnositelj zahtjeva ima pravo podnijeti pisani prigovor na Odluku Povjerenstvu za dodjelu potpore u roku od 8 (osam) dana od zaprimanja obavijesti nadležnog Upravnog odjela za gospodarstvo i EU fondove putem redovne ili elektroničke pošte.

Sve upite u vezi s ovim Programom moguće je uputiti putem e-maila: [gospodarstvo@porec.hr](mailto:gospodarstvo@porec.hr) ili na telefon: 052 633 762, 052 634 317.

**IV. POTPORE MALE VRIJEDNOSTI SUKLADNO UREDBI KOMISIJE (EU) BR.** **1407/2013 TE UREDBI KOMISIJE (EU) 2020/972**

**Članak 10.**

Potpore koje se dodjeljuju po ovom Programu dodjeljuju se sukladno pravilima EU o pružanju državne potpore propisanim Uredbom Komisije (EZ) br. 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (SL EU, L352 od 24. 12. 2013.).

Ovaj program potpora, sukladno članku 1. Uredbe o potporama male vrijednosti br. br. 2023/2831, ne odnosi se na:

1. potpore koje se dodjeljuju poduzetnicima koji se bave primarnom proizvodnjom proizvoda ribarstva i akvakulture;
2. potpore koje se dodjeljuju poduzetnicima koji se bave preradom i stavljanjem na tržište proizvoda ribarstva i akvakulture, ako je iznos potpore utvrđen na temelju cijene ili količine kupljenih proizvoda ili proizvoda stavljenih na tržište;
3. potpore koje se dodjeljuju poduzetnicima u primarnoj proizvodnji poljoprivrednih proizvoda;
4. (d)potpore koje se dodjeljuju poduzetnicima u sektoru prerade i stavljanja na tržište poljoprivrednih proizvoda, u jednom od sljedećih slučajeva:
   1. ako se iznos potpore utvrđuje na temelju cijene ili količine tih proizvoda koji s kupljeni od primarnih proizvođača ili koje dotični poduzetnici stavljaju na tržište;
5. ii ako su potpore uvjetovane njihovim djelomičnim ili potpunim prenošenjem na primarne proizvođače;
6. potpore dodijeljene za djelatnosti povezane s izvozom u treće zemlje ili države članice, konkretno potpore izravno povezane s izvezenim količinama, uspostavljanjem i radom distribucijske mreže ili drugim tekućim rashodima povezanima s djelatnošću izvoza;
7. potpore koje se uvjetuju upotrebom domaćih proizvoda ili usluga umjesto uvoznih.

Sukladno članku 1. stavku 2. Uredbe o potporama male vrijednosti br. 2023/2831 ako poduzetnik djeluje i u jednom od sektorima iz stavka 1. točke (a), (b), (c) ili (d) i u jednom ili više sektora obuhvaćenih područjem primjene ove Uredbe ili obavlja druge djelatnosti obuhvaćene područjem primjene ove Uredbe, ova se Uredba primjenjuje na potpore dodijeljene u vezi s tim drugim sektorima odnosno djelatnostima, uz uvjet da predmetna država članica osigura odgovarajućim sredstvima, kao što je razdvajanje djelatnosti ili razdvajanje računa, da djelatnosti u sektorima isključenima iz područja primjene ove Uredbe ne ostvaruju korist od de minimis potpore koje se dodjeljuju u skladu s ovom Uredbom.

Sukladno članku 2., točka 2. Uredbe o potporama male vrijednosti br. 2023/2831 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih odnosa jedan prema drugom:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo na ostvarivanje vladajućeg utjecaja nad drugim poduzećem na temelju ugovora sklopljenog s tim poduzećem ili na temelju odredbe njegova osnivačkog akta ili statuta;
4. jedno poduzeće, koje je dioničar ili član u drugom poduzeće, samo kontrolira većinu glasačkih prava dioničara ili glasačkih prava članova u tom poduzeću u dogovoru s drugim dioničarima ili članovima tog poduzeća.

Poduzeća koja su u bilo kojem odnosu iz točaka od (a) do (d) preko jednog ili više drugih poduzeća također se smatraju jednim poduzetnikom.

Sukladno članku 3. stavku 2. Uredbe o potporama male vrijednosti br. 2023/2831

1. Ako mjere potpore ispunjavaju uvjete propisane ovom Uredbom, smatra se da ne ispunjavaju sve kriterije iz članka 107. stavka 1. Ugovora te stoga ne podliježu obvezi prijave iz članka 108. stavka 3. Ugovora.
2. Ukupan iznos de minimis potpora koje se po državi članici dodjeljuju jednom poduzetniku ne smije premašiti 300 000 EUR tijekom bilo kojeg trogodišnjeg razdoblja.
3. De minimis potpora smatra se dodijeljenom u trenutku kada poduzetnik u skladu s odgovarajućim nacionalnim pravnim poretkom stekne zakonsko pravo na primanje potpore, neovisno o datumu isplate de minimis potpore predmetnom poduzetniku.
4. Gornja granica utvrđena u stavku 2. primjenjuje se bez obzira na oblik de minimis potpore ili na cilj koji se namjerava postići te neovisno o tome financira li se potpora koju dodjeljuje država članica u cijelosti ili djelomično iz sredstava koja potječu iz Unije.
5. Za potrebe gornje granice iz stavka 2. potpore se izražavaju kao gotovinska bespovratna sredstva. Svi iznosi koji se primjenjuju bruto su iznosi, tj. iznosi prije odbitka poreza i druge naknade. Ako se potpora ne dodjeljuje u obliku bespovratnih sredstava, iznos potpore jednak je bruto novčanoj protuvrijednosti potpore.
6. Potpore koje se isplaćuju u više obroka diskontiraju se na vrijednost potpore u trenutku njezine dodjele. Kamatna stopa koju treba primijeniti pri diskontiranju diskontna je stopa koja se primjenjuje u trenutku dodjele potpore.
7. Ako bi se dodjelom nove de minimis potpore premašila gornja granica iz stavka 2., ta nova potpora ne ostvaruje korist od ove Uredbe.
8. U slučaju spajanja i preuzimanja, pri utvrđivanju prelazi li se gornja granica utvrđena u stavku 2. bilo kojom novom de minimis potporom koja se dodjeljuje novom poduzetniku ili poduzetniku preuzimatelju, u obzir se uzimaju sve prethodne de minimis potpore dodijeljene bilo kojem od poduzetnika uključenih u postupak spajanja. De minimis potpore koje su zakonito dodijeljene prije spajanja ili preuzimanja ostaju zakonite.
9. Ako se jedan poduzetnik podijeli na dva ili više zasebnih poduzetnika, de minimis potpora dodijeljena prije podjele dodjeljuje se poduzetniku koji je od nje ostvario korist, što je načelno poduzetnik koji je preuzeo djelatnosti za koje je korištena de minimis potpora. Ako takva raspodjela nije moguća, de minimis potpora razmjerno se dodjeljuje na temelju knjigovodstvene vrijednosti vlasničkog kapitala novih poduzetnika na datum kad je podjela stupila na snagu.

Sukladno članku 6. Uredbe o potporama male vrijednosti br. 2023/2831 davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi o potporama male vrijednosti br. 2023/2831, a svaki korisnik potpore u obvezi je prije dodjeljivanja potpore davatelju potpore dostaviti ispunjenu, potpisanu i ovjerenu Izjavu o korištenim potporama male vrijednosti poštujući odredbe o „jednom poduzetniku“.

O dodijeljenoj potpori male vrijednosti, izvješćuje se Ministarstvo financija Republike Hrvatske.

**V. PRIJELAZNE I ZAVRŠNE ODREDBE**

**Članak 11.**

Korisnik potpore je dužan omogućiti davatelju potpore kontrolu namjenskog korištenja sredstava potpore.

Korisnik je obvezan o svom trošku označiti sufinanciranu opremu samoljepljivom plastificiranom naljepnicom s natpisom ˝Sufinancirano sredstvima Grada Poreča-Parenzo˝ koju može preuzeti na službenoj internetskoj stranici Grada Poreča-Parenzo [www.porec.hr](http://www.porec.hr) u sklopu Javnog poziva poduzetnicima za dodjelu potpora za razvoj poduzetništva u 2024. godini.

Ako je korisnik gradske potpore priložio neistinitu dokumentaciju ili prijavljeno stanje u zahtjevu i dokumentaciji ne odgovara njegovom stvarnom stanju koje je utvrđeno prilikom terenske kontrole na licu mjesta, podnositelj zahtjeva dobivena sredstva za tu godinu mora vratiti u Proračun Grada Poreča-Parenzo, te će biti isključen iz svih gradskih subvencija u narednih pet godina.

**Članak 12.**

Ovaj Program stupa na snagu prvog dana od dana objave u "Službenom glasniku Grada Poreča-Parenzo".

**GRADONAČELNIK**

**Loris Peršurić**

**DOSTAVITI:**

1. Upravni odjel za gospodarstvo i EU fondove, ovdje,

2. Pismohrana, ovdje.

**OBRAZLOŽENJE**

**PRAVNA OSNOVA:**

Pravna osnova za donošenje Programa poticanja razvoja poduzetništva za 2024. godinu su Zakon o poticanju razvoja malog gospodarstva („Narodne novine“, broj 29/02, 63/07, 53/12, 56/13 i 121/16) i Statut Grada Poreča-Parenzo („Službeni glasnik Grada Poreča-Parenzo“ broj 2/13, 10/18 i 2/21).

**OCJENA STANJA:**

Zakonom o poticanju razvoja malog gospodarstva određeno je da jedinice lokalne samouprave, između ostalog, izrađuju vlastite programe i planove za provedbu projekata, poticajnih mjera i aktivnosti radi ostvarenja ciljeva razvoja malog gospodarstva. U Proračunu Grada Poreča-Parenzo za 2024. godinu na Aktivnost: Poticanje razvoja poduzetništva, Poziciji: R00161 i R00178 – Subvencije trgovačkim društvima izvan javnog sektora i Subvencije poljoprivrednicima i obrtnicima osigurano je 50.000,00 eura za provedbu poticajnih mjera i aktivnosti u području poduzetništva.

Sukladno navedenome potrebno je donijeti Program poticanja razvoja poduzetništva za 2024. godinu.

**OSNOVNA PITANJA KOJA TREBA UREDITI PROGRAMOM:**

Predloženim Programom utvrđuju se opći uvjeti, kriteriji i postupak dodjele bespovratnih potpora Grada Poreča-Parenzo za poticanje razvoja poduzetništva te obveze korisnika potpore.

**CILJ DONOŠENJA PROGRAMA:**

Cilj donošenja Programa je dodjela nepovratnih potpora poduzetnicima u cilju jačanja konkurentnosti malog gospodarstva na području grada Poreča-Parenzo.

**SREDSTVA POTREBNA ZA OSTVARENJE PROGRAMA:**

Za realizaciju ovog Programa sredstva su osigurana u Proračunu Grada Poreča-Parenzo za 2024. godinu.